section_heading: Mezopotamijska kampanja
paragraph_text: Von der Goltz se u Belgiji nije dugo zadržao. Postao je vojni savjetnik sultana Mehmeda V., koji je u suštini bio bez prave vlasti. Goltz se nije slagao sa šefom njemačke misije u Osmanskom Carstvu Ottom Limanom von Sandersom, kao niti s Enver pašom koji je bio nosioc stvarne vlasti u Osmanskom Carstvu koji također nije bio sklon von der Goltzu. Međutim, kada su Britanci u Mezopotamijskoj kampanji počeli napredovati prema Bagdadu, Enver paša je sredinom listopada 1915. postavio von der Goltza na čelo 5. armije. Goltz je osmanskim snagama zapovijedao tijekom Bitke kod Ctesiphona 1915. Bitka je završila neriješeno, jer su se poslije bitke obje strane povukle. Ipak Britanci više nisu napredovali prema Bagdadu, nego su nastavili s povlačenjima, a von der Goltz ih je slijedio. Pošto su Britanci odlučili da se ne povuku do Basre, nego da se utvrde u Kutu, von der Goltz je započeo opsadom Kuta. Opsada Kuta je trajala od 7. prosinca 1915. do 29. travnja 1916. Turska vojska pod Goltzovim zapovjedništvom morala se boriti protiv britanskih pokušaja da se oslobodi garnizon u Kutu, a u isto vrijeme da drži Kut pod opsadom. Britanci su tri puta pokušali proboj opsade, ali bili su to bezuspješni pokušaji. Poslije prvog pokušaja prodora general Nixon je smijenjen i zamijenjen generalom Lakeom. Britanci su imali 23.000 žrtava u pokušajima proboja opsade. Britanci su se predali u Kutu 29. travnja 1916., pa je 8,000 vojnika završio u osmanskom zarobljeništvu. Više od polovine britanskih vojnika je umrlo u ratnom zarobljeništvu zbog prisilnog teškog rada.